Honningbarna

Honningbarna er et norsk pønkrock-band fra Søgne. 

Bandet debuterte i 2010 med EP-en Honningbarna. I januar 2011 ble de kåret til Årets Urørt med sangen «Borgerskapets utakknemlige sønner», og 25. mars samme år kom debutalbumet La alarmane gå. For debutalbumet vant de klassen rock under Spellemannprisen 2011. De ble i tillegg nominert i klassen årets nykommer. Under P3 Gull 2015 vant de prisen for beste liveartist og var dessuten nominert i samme klasse i 2013 og fikk  kulturdepartementets talentpris Bendiksenprisen i 2017.

Trommeslageren Anders Eikås (1992-2012) omkom i en bilulykke 31. januar 2012, 20 år gammel. Bandet vurderte å gi da at Eikås døde. Han ble erstattet av Nils Jørgen Nilsen (født 1992) fra Kristiansand. Gitarist Fredrik Justnes annonserte i juli 2015 at han forlot bandet for å studere arkitektur og i mai 2016 ankom Simen Nilsen som erstatter. Christoffer Trædal (født 1992) var med fra første album.  

I august 2018 bestemte Honningbarna seg for å ta en pause, Simen Nilsen annonserte også at han ville forlate bandet etter sommerens konserter. I mai 2019 annonserte bandet at de igjen skulle ut på en norgesturné. I forkant av turnëen la også bassist Lars Emmelthun opp. Nilsen og Emmerlthun ble senere erstattet av gitarist Johan Liljeberg og bassist Tomas Berglund, som begge kommer fra Sverige.   

I 2022 ga de ut albumet Animorphs, det første siden 2017, med Erlend Mokkelbost som produsent. For albumet mottok bandet sin andre pris i klassen rock under Spellemannprisen 2022, og var i tillegg nominert i klassene årets utgivelse og til TONOs komponistpris. For musikken til albumet, ble bandmedlemmene samt produsent Mokkelbost nominert til Edvard-prisen 2023 i klassen populær.

Honningbarna har spilt omtrent 1000 konserter på klubbscener i inn- og utland, inkludert opptredener på Øyafestivalen, Roskilde-festivalen, Slottsfjellfestivalen, Eurosonic og Iceland Airwaves.

Diskografi 
Studioalbum
2010: Honningbarna (EP)
2011: La alarmane gå
2013: Verden er enkel
2015: Opp de nye blanke
2016: Goldenboy
2017: Voldelig lyd
2022: Animorphs

Singler
«Våkn opp» (2010)
«Noen å hate» (2010)
«Til ungdommen» (2010)
«Protokoll» (2011)
«Den eldre garde» (2011)
«God jul Jesus – Bootleg Series» (2011)
«Prinser av Sarajevo» (2015)
«Drep meg» (2016)
«Øyane er mosaikk»/«King Kong justice» (2019)
«Jeg hører» (2019)
«En av oss er idiot» (2020)
«Det kommer til meg»/«Åh bliss»/«Fortune Cookie» (2021)
«Passasjer» (2021)

Referanser

Eksterne lenker 
 
 
 

Band etablert i 2010
Norske punkband
 Vinnere av Spellemannprisen i klassen rock‎
Årets Urørt